Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/197 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/197\noul. (71) Hogen, euz a Judas Iscariot, mab Simon, eo e komze ; rag hennes eo a dlie hen trahissa, evit-han da veza unan euz an daouzec.\nGOUDE an traou-ze, Jesus a valee dre ar Galile, rag ne felle ket dezhan choum er Jude, abalamour ma klaske ar Judevien hen lakaad d’ar maro.\n(2) Hogen, gouel ar Judevien, hanvet gouel an Tabernaclou a dostae. (3) Hag he vreudeur a lavaraz dezhan : Kea kuit ac’halen, ha kea er Jude, evit ma velo ive da ziskibien an oberou a rez. (4) Rag den na ra netra en kuz, pa vez o klask beza anavezet. Mar grez an traou-ze, en em ziskouez da-unan d’ar bed. (5) Rag he vreudeur ho-unan na gredent ket enhan. (6) Jesus a lavaraz dezhe : Va amzer n’eo ket deuet c’hoas ; mes hoc’h amzer c’houi a vez da bep koulz. (7) Ar bed na hell ket ho kasaad ; mes kasaad a ra ac’hanoun-me, abalamour ma roan testeni divar he ben penaos eo fall he oberou. (8) It c’houi d’ar gouel-ze ; evidoun-me, n’ed an ket c’hoas, rag n’eo ket erru c’hoas va amzer.\n(9) Hag o veza lavaret kement-se dezhe, e choumaz er Galile.\n(10) Mes, pa oe eat he vreudeur kuit, ez eaz ive d’ar gouel ; n’ez eaz ket publicamant, mes evel en kuz. (11) Ar Judevien eta a glaske anezhan e-pad ar gouel, hag a lavare : E pe leac’h ema ? (12) Ha kalz a drouz a oa divar he ben e-touez ar bobl. Darn a lavare : Eun den mad eo ; ha darn all a lavare : N’eo ket, mes trompla a ra ar bobl. (13) Koulskoude, den e-bed na gomze freaz divar he ben, gant aoun rag ar Judevien.\n(14) Var-dro hanter ar gouel, Jesus a bignaz d’an templ, hag en em lakaz da gelen. (15) Hag ar Judevien a oa souezet braz, hag a lavare : Penaos ec’h hell an den-ze anavezoud ar Scrituriou, pa n’hen deuz biskoas ho disket ?\n(16) Jesus a respontaz dezhe : Va c’helenadurez na zeu ket ac’hanoun-me, mes euz an hini hen deuz va digasset. (17) Mar fell da unan-benag ober bolontez Doue, ec’h anavezo pe euz a Zoue eo va c’helenadurez, pe ac’hanoun va-unan eo e komzan. (18) An hini a gomz anezhan he-unan a glask he c’hloar he-unan ; mes an hini a glask gloar an hini hen deuz kasset anezhan, a zo dign da veza credet, ha n’euz\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/197&oldid=125299 »


Pajenn:Le Clerc - Ma beaj Jeruzalem, 1902.djvu/222 - Wikimammenn\nPajenn:Le Clerc - Ma beaj Jeruzalem, 1902.djvu/222\nKouent an Armeniaded. — En kambr ar Studierien : bec’h d’ar gallek !\nMont a reomp ’ta endro dioustu, ha gant *herr ; ec’h a da vean 10 heur hanter, ha c’hoas hon deuz da welet, arauk distrei d’ar gær, manati Armeniiz.\n’N em gavout a reomp outan goude bean treuzet, dre zindan eun nor uhel, dor Sion, ar mogerio a ra eur gouriz da gær.\nKalz a zouar a zo dindanan ha na gav ket d’in e vefe brasoc’h manati en Jeruzalem. E iliz a zo savet ’læc’h ma oa bet dibennet sant Jakez, breur sant Yan an Avieler, ha c’hoas eman e relego an Kompostel, ha c’hoas eo enoret en meur a iliz hag a chapel euz a Vreiz-Izel.\nMont a reomp ive da welet ar *mirdi, ’læc’h ma virer a viliero skrijo, skeudenno, mein, hag a zigas sonj euz an amzer dremenet. Mes ankouaet am euz petore treo a weliz eno : nebeud e *tereent ouzin. ’Pez na ankouain birviken, avad, eo ar gampr-studi e tremenomp enni ’n eur vont d’ar *mirdi : daou-ugent skolaer, krennarded ha tud yaouank, a zo azeet eno ouz taulio labour, darn o skrivan, darn o *linenni, ha darn o lenn. O vean ma\ntremenomp ’n o mesk, ec’h eo æz d’imp gwelet petra a\n↑ Eur gær euz ar Spagn.\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/222&oldid=108008 »\nKemmoù diwezhañ degaset d'ar bajenn-mañ d'an 19 Gwe 2017, da 12:34.


Emgann Kergidu/Pennad 12 - Wikimammenn\nEmgann Kergidu/Pennad 12\nSalaun / Derrien, 1902 (p. 127-136)\n◄ Plougerne Plougouloum. — Sibiril. - Kleder. — Plouescat. — Guinevez. — Trelez An tenna d'ar zort e Plabennec hag e Kastel ►\nPlougouloum, — Sibiril, — Kleder, — Plouescat\nGuinevez, — Trelez\nEtre Kastel ha Lesneven ne deaz ket an traou evel e Plougerne. Dre eno e voat kouezet a daol var ar veleien, ep m’en doa den klevet hano a netra. Setu ama penaoz e c’hoarvezaz an dra-ze :\nLavaret am euz d’ehoc’h dija, ha n’em c’hretfoc’h ket muioc’h breman eget a ziagent, oa an divroidi eo ar re a rea ar muia drouk hag an traou goasa enn hor bro. Ar pez a c’hoarvezaz etre Lesneven ha Kastel enn diskouezo d’ehoc’h c’hoaz koulskoude eur veach-all.\nEun den hanvet Tunk, euz n’ounn dare pe vro, a ioa deuet abaoue eun daou pe dri bloaz bennag da lavaret d’an Arvoriz enn doa prenet an aod a zo dirag Guinevez, Trelez ha Goulc’hen, hag a ia euz a Blouescat da Blouneour-Dreaz. Evit diskuez oa perc’henn d’ar gompezenn-ze, ec’h en em lakeaz da ober dre an treaz kleuziou evit merka ar pez a ioa d’ezhan, ha kanoliou bian evit ober holenn, var he veno. Ne deuaz ket an traou da vad ganthan. Lod a lavar e savaz ar veleien a dro-var-dro en he eneb, abalamour ma kavent guelloc’h guelet ar gompezenn dreaz-se o chomm da letoun da beuri gand loened ar beorien, eget he guelet perc’hennet gand eun den epken, a c’helle he c’hloza pe he fermi da unan-bennag, ha, dre-ze, miret ouc’h ar paour da gaout he vioc’hik hag eur banne leaz da zouba he vern. Lod-all a lavar ne c’hellaz ket dont a-benn da ober holenn hervez he vennoz, hag en doa enn aner dispignet forz guenneien. Petra a zo guirion euz an daou dra-za ? Marteze int guirion ho daou. Marteze ive an Tunk n’en doa guir ebed en aod-se. Ar pez a zo guirion da viana, eo e rankaz an Tunk mont kuit, hag ar mor a deuaz adarre dreist he ganoliou hag he gleuziou, kerkouls enn aod Goulc’hen hag enn aod ar C’hernik ; ha loened ar beorien a c’hellaz mont a nevez da beuri el leac’h m’oa bet perc’hennet gant an Tunk.\nAn Tunk ive ’ta a dlie beza diez he benn, ha setu perak ez eaz a du gand ar republikaned ; ha pa gavaz he grok, ne zaleaz ket da goueza var dud ha n’o doa great marteze drouk ebed d’ezhan. Kerkent ha mac’h en em gavaz beac’h var ar veleien, e lavaraz outhan he-unan :\n— It atao, beleien ha paotred rok Plouescat, Guinevez ha Trelez, me hen talvezo d’ehoc’h.\nHag ez eaz, kasoni enn he galoun, sonjou kriz en he benn, d’en em ginnik d’an hini a gase, en hano ar republik, an traou en dro e kear Gastel, hag e lavaraz d’ezhan oa den da gregi e kement belek dizent a ioa etre Kastel ha Lesneven, a-hed an aod, ha d’ho c’has oll, er memez dervez, d’ar prizoun, gand ma viche roet d’ezhan tri-ugent soudard epken. Tud er c’his-se, kriz, digaloun ha n’o doa netra da goll, eo a glaske ar republik, ha setu perak e oue an Tunk digemeret mad, ha setu m’oe roet d’ezhan dioc’htu tri-ugent soudard da joaz e touez ar zoudardet a ioa neuze e Kastel.\nChoaz an Tunk ne oue ket pell evit beza great ; ne ket ar c’halounou tenerra a ieaz ganthan, hag antronoz, mintin mad, araok m’oa deiz, edo o vont euz a Gastel.\nKenta parrez a gaver var an hent eo Plougouloum. Eno oa persoun an Aoutrou Lejeune, ginidik a Lannilis, den skiantek meurbed ha karet dreist ar barr gand he barrisioniz. P’en em gavaz ar zoudardet, an Aoutrou Lejeune n’oa ket c’hoaz diskennet euz he gampr. Kaout a rea d’ezho n’o doa nemed kregi ennhan hag her c’has gantho, evel ma kas ar c’higer an danvad d’ar gigerez. Ne anavezent ket Plougouloumiz. An trouz o doa great a lakeaz an oll var zao er bourk hag a dro-var-dro. N’oa ket eun hanter-heur abaoue m’edo ar zoudardet e Plougouloum, ha dija ouc’hpenn mil den, etre goazed ha merc’hed, a zo enn dro d’an iliz ha d’ar presbital ; oll int deuet evit miret na daio ho fersoun gant ar zoudardet ; rok int, hag abarz nebeut, ma ne zioualleur, an taoliou baz hag an tennou fuzil marteze, a ia da vont enn dro.\nAn Aoutrou Lejeune a vele petra a ioa o vont da c’hoarvezout, hag a deuaz euz he di evit mont d’an iliz. An oll a ieaz var he lerc’h. Sevel a reaz er gador-zermoun hag e lavaraz d’he barrisioniz : « C’hoant a zo da lakaat ac’hanoun da doui senti ouc’h lezennou faoz ha diroll ; n’her grign bikenn, hag alia a ran ac’hanoc’h da ober eveld’oun. Ma ne douan ket e rankign, eme ar zoudardet, bale gantho d’ar prizoun, pe mont kuit hag ho tilezer. Mont kuit a rign, mez ho tilezer, biken, biken. Lezomp ar barrad goall-amzer-man da vont dreist hor penn ; abarz nebeut aman, me a vezo adarre distro en ho touez. Mar kirit choum sioul, ar zoudardet a ielo enn ho hent eb ober droug da zen. Me, euz va zu, a zalc’ho mad d’am ger, ho kuitaio herrio hag a glasko enn tu-bennag eun tamm kuz. Kenta ma c’hellign, me a zistroio adarre da Blougouloum, hag a vezo adarre ho persoun hag a jommo ganeoc’h ken na deuio Doue d’am gervel da vont d’he Varadoz. »\nAn oll a zentaz ouc’h an Aoutrou persoun. Ar pennou kenta euz ar barrez a en em glevaz gand an Tunk, hag ar zoudardet a ieaz kuit. An Aoutrou Lejeune, evit derc’hel mad d’he c’her, a ieaz ive epad eun dervez du guzet e koajou Kerouzere ; mez antronoz, e teuaz da guzet e ti tud euz a Blougouloum hag hen diouallaz mad, rak ne oue ket dizoloet. Goude an dispac’h, e tistroaz d’he iliz parrez a Blougouloum, n’en doa guelet nemed a bell pemp bloaz a ioa, ha d’he bresbital, el leac’h ma’z eo marvet, karet gand an oll.\nEuz a Blougouloum, an Tunk a ieaz da vourk Sibiril ; n’euz ket ouc’hpenn eun hanter-heur vale etre an daou vourk. Araok m’oa en em gavet, tud vad a ioa bet o kemenn an Aoutrou Breton, persoun euz ar barrez. Heman ne reaz van ebed ; chomm a reaz dispount da c’hedal ar zoudardet. Ne ket evit ar veach kenta m’en doa krok gand ar republikaned. Meur a veach, enn he lizeriou hag enn he zermoniou, en doa ho diskuliet evel tud difeiz ha dizoue, tud hag o doa c’hoant da zisplanta ar relijion euz a galoun an oll. Meur a veach oa bet gourdrouzet gand ar re a ioa mistri e Kastel ; ha mar kirit lenn leor an Aoutrou Levot, e velfot eno ar pez a gountan d’ehoc’h aman, ha kals a draou-all c’hoaz hag a ziskouezo d’ehoc’h oa an Aoutrou Breton eun den a benn ha stard ennn he gredenn. Abalamour da ze e chommaz enn he bresbital, rok an tamm anezhan, da c’hedal ar zoudardet. Kerkent ha m’ho guelaz o tont er porz, ez eaz var dreujou he zor hag e c’houlennaz digantho petra glaskent.\n— Ar Breton, persoun Sibiril, eme an Tunk.\n— Me, emezhan, eo an Aoutrou Breton ; petra hoc’h euz da ober ganthan ?\n— Her lakaat da doui senti ouc’h lezennou ar c’houarnamant, pe her c’has ganeomp d’ar prizoun.\n— Mad, me her lavar d’ehoc’n, an Aoutrou Breton ne zento biken ouc’h lezennou diroll ha difeiz ar c’houarnamant hoc’h euz great etrezoc’h c’houi, tud dizoue.\n— Mad, d’ho tro, me a lavar d’ehoc’h ive ez aio neuze ganeomp-ni d’ar prizoun, ha raktal zoken.\n— Ne d’aio na raktal na divezatoc’h d’ar prizoun ; ha mar grit an neuz epken da gregi ennounn, va farrisioniz a-bez a gouezo varnoc’h ha ne d’aio ket unan ac’hanoc’h kuit da lavaret d’ar re-all e peleac’h e viot marvet.\nKomzou ken dichek a zistanaz penn an Tunk ; distrei a reaz varzu he zoudardet, en eur lavaret :\n— Lezomp heman, ar penn-beuz diskiant-man, enn he di ; lavaret euz dign, araok dont euz a Gastel, ne vez jamez kavet tu vad ebed d’ezhan. Deomp d’an iliz ; eno, me gred e kavimp eun dra-bennag.\nAr zoudardet a gave ken eaz mont enn ho hent evel chomm da glask trabas ouc’h an Aoutrou Breton, hag a droaz ker buan kein evit mont d’an iliz. Ar pez a lavaraz an Tunk a ioa guir ; daou zac’had arc’hant a oue kavet, arc’hant ar paour hag hini ar sent. N’oa ket bet a amzer d’ho c’huzet ; o daou e ouent laeret. Ha petra a rea d’an Tunk ha d’he zoudardet da biou oa an arc’hant-se ? Daoust ha laeroun ken didruez evel ar republikaned a zell ker pis-se ouc’h an traou ?\nFouge ennho o veza gellet en em zispega kerkouls marc’had diouc’h eun den ker rust ha ker garo hag an Aoutrou Breton, ha breman leun ho godellou a arc’hant, ar zoudardet a ia laouen varzu Cleder. Eno oa tri belek hag a ioa bet gourc’hemennet d’ezho, eiz dervez a ioa, mont da Gastel da ober ho le, pe ho zermant, mar kirit. Hini anezho n’en doa sentet ; setu perak e kave d’an Tunk n’oa netra da ober nemed kregi ennho hag ho c’has ganthan. Mez tro goullo a reaz. Ar veleien a ioa eat da guzet, ha ne gavaz netra nag er presbital, nag enn iliz. Setu perak ne zaleaz ket hag ez eaz var eeun varzu Plouescat.\nPa deu ar bleiz euz he goat da glask he breiz var ar meaz, an oll a gri : Harz ar bleiz ! Pa oue guelet ive an Tunk hag he zoudardet o klask beleien hag o laerez ilizou, an dud vad a gase keleier euz an eil bourk d’egile. Abalamour da ze ne gafchont ket muioc’h a veleien e Plouescat eget n’o doa kavet e Cleder.\nBetek aman, an Tunk ne rea ket kals forz pe en diviche paket beleien pe n’en diviche ket, rak ouc’h beleien Plougouloum, Sibiril ha Cleder, n’en doa ken drouk nemed an drouk o deuz an dud fall ouc’h an dud vad. Mez aman ne ket ar memez tra. Beleien Plouescat, Guinevez ha Trelez, eo o doa great droug d’ezhan, var he veno, o viret outhan da ober holenn en aot ar C’hernik, hag, e guirionez, ear ar vro eo ez oa. Setu perak ez a diez he benn, o velet ne gaf hini ebed er gear euz a veleien Plouescat. Koulskoude ho hanoiou a ioa ganthan merket mad var baper ; n’oa ket zoken espernet eur c’hloarek iaouank, an Aoutrou Got, bet abaoue persoun e Cleder, ha rener Kastel en doa roet urz d’ezhan, var he c’houlen, da veza didruez en ho c’henver ha d’ho c’has oll d’ar prizoun da Vrest.\nDiez he benn, an Tunk a iea dre ruiou Plouescat en eur c’houlen digant an oll kelou euz ar veleien. Enn aner e c’haloupe, den ne zigoraz he c’hinou ; koulskoude meur a hini a c’houie e peleac’h oa kuzet ar veleien. O velet ne gleve netra gand den, e lakeaz embann dre bevar gorn ar bourk, gand he zoudardet, oa deuet d’ar presbital Herve Gorrebloue da glask unan euz ar veleien da vont buan-ha-buan da rei sakramant an Nouen d’he vevel, a ioa faoutet he benn gand eun taol ru digant ar marc’h limounn. A benn eur pennad goude-ze, e oue great kloc’h-galf, evel evit ar badichantou, hag e oue adarre embannet, dre ar bourk, oa enn iliz eur c’hrouadur toc’hor o c’hedal eur belek d’he vadezi. Den na deuaz da glask ar veleien, rak anat oa d’an oll n’oa an traou-ze nemed gevier. Ma viche bet izoum euz a unan-bennag anezho, ne ket soudardet an Tunk a viche bet karget euz ar gevridi-ze.\nNe zivinfac’h biken ar pez a deuaz e penn an Tunk, o velet n’oa ket evit diboufa unan epken euz a veleien Plouescat. Lakaat a reaz adarre embann oa daou zen iaouank enn iliz o c’hortoz eur belek d’ho eureuji. Daoust ha ne c’houie ket, an den diskiant a zo anezhan, e ranker, araok dimezi, beza embannet teir gueach enn iliz, epad an ofern-bred, hag evelse e tlie ar veleien gouzout peur o doa eureujou da ober ? Me gred e ranke beza dallet gand an drouk a ioa ennhan. Ma ne reaz den a van o klevet klask ar veleien da rei an Nouen hag ar Vadiziant, e rejeur nebeutoc’h a van c’hoaz o klevet traou ken diskiant.\nO velet ne c’helle ket dont a-benn euz he daol, an Tunk a sonjaz neuze rei da zibri ha da eva d’he zoudardet. Bernicot a zalc’he, d’ar mareou-ze, eun hostaleuri vraz, d’ar c’hreisteiz d’ar presbital, e korn ar vered koz. Eno e oue gourc’hemennet aoza ho fred d’an Tunk ha d’he dud, ha, va c’hredi a c’hellit, ne oue espernet na kik, na bara, na guin, na guin-ardant, na kement tra vad a oue kavet enn ti. Leiz kof a oue debret hag evet, ha glabouz a forz a ioa gand ar zoudardet, pa deuchont er meaz ; tomm oa d’ho ginou, e fesoun. Pae ar paour keaz Bernicot n’oa ket bet braz : ne oue ket zoken lavaret bennoz Doue d’ezhan. Brao c’hoaz oa bet d’ezhan, var ar gount a rea, pa n’oa ket bet bruzunet kement tra a ioa enn he di.\nEuz a Blouescat, an Tunk a ieaz da Lanzeon , e kichenn menez ar C’hour. Mont a rea di abalamour m’en doa drouk ouc’h Paol Inisan, divar benn aot ar C’hernik, hag abalamour m’oa gourc’hemennet d’ezhan kas ganthan d’ar prizoun an Aoutrou Ian-Klaoda Inisan, persoun Plouzane, deuet d’ar gear, da di he vreur, Paol Inisan, ha n’en doa ket falvezet ganthan senti ouc’h lezennou ar republik.\nPell araok m’oa digouezet an Tunk e Lanzeon, oa bet Guillou Gaer, euz a Bontpolodou, o lavaret d’an Aoutrou Inisan kemeret an teac’h, rak edo erru ar zoudardet d’her c’herc’hat da vont d’ar prizoun, ha d’ar maro zoken marteze. He vreur, Paol Inisan, hen alie ive, en eur vouela zoken, da vont da guzet.\n— It, va breur, emezhan, it da guzet. Kezek mad ha lijer a zo em marchosi ; kerent hon euz e Guiniventer hag e Sizun ; digemeret mad e viot gantho ; savit var varc’h, ar Morian a zo an dibr var he gein ouc’h ho kedal, ha paotred ar republik n’o deuz loan ebed ker prim hag hennez. Savit var ar Morian, va breur !\n— Bennoz Doue did, va breur Paol, eme an Aoutrou Inisan ; digaset oun kuit euz a Blouzane abalamour n’am euz ket touet, mez euz a Lanzeon, euz an ti m’oun ganet ennhan, ne dign ket kuit nemet kroget e ve ennoun. Evit gloar Doue em euz savet tour Guinevez hag iliz Plouzane ; tremen daou-ugent vloaz a zo abaoue ma’z oun belek ; guella ma c’hellen am euz great evit distrei an dud divar an hent fall hag ho lakaat var an hent mad ; direbech oun, a gredan, dirag Doue ; n’em euz aoun rak netra. Deuont pa girint ar republikaned, evidon-me ne dec’hign ket.\nHag evit guir, chomm a reaz da c’hedal an Tunk, ne zaleaz ket d’en em gaout.\nE Lanzeon ne oue ket pell an abaden ; n’oa nemed unan da baka, hag edo eno dirag an oll ; hag ouc’hpenn, kals a ioa c’hoaz da ober araok an noz, hag eman teir heur o vont da zini. Kroget e oue enn Aoutrou Inisan ; staget e oue d’ezhan he zaouarn, an eil ouc’h egile, adren he gein, hag epad m’oa lod euz ar zoudardet oc’h ober an dra-ze, lod-all a ioa eat da furcha an ti da glask traou da eva ha da laerez, ma kafchent. Guin Bernicot a ioa uzet e fesoun, rak en em lakaat a rejont da eva ker goaz ha biskoaz ; ha goude beza evet, e lakechont c’hoaz boutaillajou enn ho zier da vont gantho.\nEuz a Lanzeon da vourk Guinevez, n’euz ket pell, tri c’hard-heur vale da hirra. An Aoutrou de Bonnemetz, persoun Guinevez, n’edo ket he hano gand an Tunk ; mez evel m’en doa great taol guenn e Cleder hag e Plouescat, en doa c’hoant d’en em zigoll enn eun dra bennag. Daoust, ouc’hpenn-se, ha sellet e viche ker pis ouc’h ar pez en diviche great, pa en em gafche e Lesneven ? Abalamour da ze e troaz divar an hent braz hag ez eaz da Vinevez. An Aoutrou de Bonnemetz en doa great evel an Aoutrou Inisan, chommet oa da c’hedal ar republikaned. Ne oue ket ive ’ta diez kregi ennhan. An amzer a ioa berr, hag an Tunk a rankaz mont kuit gand ar pez epken en doa kavet er presbital. Evelato, p’edo o vont abiou Kroaz-ar-Born, e tistroaz varzu ar bourg en eur lavaret :\n— It atao, Gorrekear ha maner ar Skillou, bezet dinec’h ; me a deui divezatoc’h da c’houzout ha guin mad hag aour melen a zo e ialc’h Loranz Soutre ha Fanch Cabon.\nLoranz Soutre a ioa o chomm e Gorrekear, ha Fanch Cabon er Skillou. Beza oant euz an ezac’h guella ha pinvidika a Vinevez ; setu perak an Tunk en doa drouk outho. E fesoun, kristen mad ha republikan a zo daou dra hag a zo diez d’en em lakaat d’en em glevet.\nBale a rea an Tunk hag he zoudardet varzu Trelez, rak persoun ar barrez-se a ranke da gaout. En eur vont abiou chapel Lochrist-an-Izelvet, an Aoutrou Inisan hag an Aoutrou de Bonnemetz a en em daolaz d’an daoulin evit en em arbedi ouc’h an Aoutrou Christ benniget ; n’oant ket evit dezelei ho fenn, rak staget oa d’ezho ho daouarn adre ho c’hein. Ho fedenn a oue kalounek, mez ne oue ket hirr, rak a veac’h m’oant daoulinet, ma krogaz daou pe dri zoudard e pep hini anezho ; sevel en ho za hag ho bunta var hent Lesneven a rejont en eur lavaret d’ezho gand eur c’hoarzadenn iudaz :\n— Baleit, kos-beleien ; e kastel Brest o pezo amzer da bedi ho Toue, rak ne gredan ket e teufac’h kuit ac’hano varc’hoaz.\n— Nag er zizun a zeu ken nebeut, eme ar re-all.\nPersoun Trelez, an Aoutrou Cloarec, a ioa ive he hano gand an Tunk. Ne voue ket pell evit mont euz a Lochrist di. An Aoutrou Cloarec a ioa en iliz o kovez. Ne voue ket lezet da beurachui kofez an hini a ioa ganthan, evel m’oa lezet an Aoutrou Poullaouec, persoun Lokournan, da achui he ofern. Aoun a voa n’en diviche ive kemeret an teac’h. Abalamour da ze, kerkent ha ma oue en em gavet enn iliz, an Tunk a lavaraz d’he zoudardet terri dor ar gofesion a doliou kroz-fusil, ha tenna, divar bouez he zillad, an Aoutrou Cloarec er meaz, ma teuche da enebi. An Aoutrou Cloarec ne enebaz ket, ne dalie ket ar boan ; raktal e oue, evel d’an daou velek-all, staget, gand eur gorden, he zaouarn d’ezhan adre he gein. Goude-ze e oue furchet an iliz evit klask arc’hant santez Vendrok. Ne oue kavet netra ; arc’hant an iliz, kerkouls hag an traou sakr, a ioa kuzet er vered, eur mean bez ouc’h ho golo.\nMar lavarfen d’ehoc’h ez eaz goude-ze ar zoudardet d’ar presbital da eva ha da lounka, e lavarfec’h dign ne gountan d’ehoc’h nemed ar memez traou, ha kounta atao ar memez tra a zo inoui an dud. Mad, petra a fell d’ehoc’h ? N’ounn evit kounta nemed ar pez a zo guir, ha, dre ma’z eant, ar zoudardet ne reant nemed eva, dibri ha laerez.\nBourg Trelez a zo var eun dorgen huel, hag ac’hano e veler a bell a dro-var-dro. Klevet a reat tud o kaozeal a-bell, ha, diouc’h an trouz, ho c’homzou a ioa rok. An Tunk a deuaz er meaz euz an ti da velet petra a ioa a nevez ; anaout a rea ar vro-ze, ha n’oa ket ep enkrez. O sellet dirazhan, e velaz var an hent braz, dirak Kroaz-ar-C’hildu, eur vandennad vad a dud. Lod a ioa gantho peb a benn-baz, lod-all peb a geuneuden, lod-all peb a forc’h houarn, lod-all, peb a grok ; hag oll ez eant hag e teuent var an hent braz, skerj ho fenn, entanet ho daoulagad. Ar re-ze oa Ploueskadiz, Guineveziz ha Treizlez, eat kounnar ennho o velet ho beleien o vont gant soudardet ar republik. An Tunk ne oue ket pell evit divinout ar pez a ioa o vont da c’hoarvezout ganthan ha gand he zoudardet ; edont oll o vont da veza lac’het a daoliou baz, a daoliou peul, a daoliou forc’h hag a daoliou krok. Distrei a reaz buan d’ar presbital : kuzulia a reaz eur pennadig he zoudardet, ha kerkent e oue guelet pep hini oc’h en em gempenn da vont enn hent.\nE leac’h diskenn da Groaz-ar-C’hildu, var an hent braz, an Tunk a lakeaz he dud da ziskenn, oc’h en em guzet a-hed ar c’hleuziou, dre an tu a-enep, da bount ar Zeaz, evit ho c’has dre an hentchou a-dreuz ; aoun en doa na viche deuet an dud divar ar meaz da lammet varnhan. Goude beza tec’het er c’his-se, evel dre laer, ez eaz abiou Plouider, ep mont er bourk, hag ec’h en em gavaz e Folgoat diouc’h an abardaez ; n’en doa ket kredet mont dre gear Lesneven, ha c’hoant tostaat ouc’h Brest en doa ive.\nAntronoz, abred dioc’h ar mintin, n’oa ken hano e Lesneven nemed euz an Tunk hag he zoudardet. Klevet oa bet ar pez o doa great araok en em gaout e Folgoat. Mar doa unan-bennag hag a gave mad ha leal ar pez o doa great, an darn-vuia evelato a gave abek ennho, Ha setu perag ar mear hag ar re huella e karg, a deuaz da Folgoat da lavaret d’an Tunk lezer da zistrei d’ar gear ar veleien a ioa deuet ganthan enn derc’hent. Mez an Tunk, rokoc’h herrio c’hoaz eget n’oa enn dervez araok, abalamour m’en doa kavet e Folgoat eur vanden a zaou c’hant soudard, hag enn ho fenn eun den hanvet Ducoin, hag a ioa a du ganthan, a respountaz n’en doa mear Lesneven nag he dud netra da velet var he oberou. Hag e tiskouezaz d’ezhan an urz en doa bet digant renerrien Kastel da zestum beleien var he hent ha d’ho c’has d’ar prizoun da gastel Brest. Var gement-se n’oa netra da lavaret, ha Lesnevenniz a rankaz dont d’ar gear eb gellout ober ar vad o doa c’hoant. »\nAn Tunk neuze, mestr da ober ar pez a garie, a en em lakeaz da glask beleien-all e leac’h re Gleder ha Plouescat, o doa tec’het, evel a ouzoc’h, rak c’hoant kaout eun hanter-dousen d’an nebeuta en doa. Ho c’haout a reaz eaz avoualac’h. Folgoat a zo bed, hed ar veach, eun iliz brudet meurbed dre ar burzudou a rea ennhi ar Verc’hez Vari, hag ennhi e teue kalz beleien, a-bell kerkouls hag a dost, da lavaret ho oferennou evit pedi ar Verc’hez da bellaat dioc’h hor bro an dud fall a rea kement a zroug. Abalamour da ze, an Tunk ne rankaz ket mont pell da glask. Kaout a reaz eb dale an Aoutrou an Hir, belek euz a Folgoat, an Aoutrou Jacob, kure Loc-Melar, hag an Aoutrou Grall, persoun Lanhouarne. Ho digas a reaz d’ar prizoun da gaout an tri belek-all a ioa eno abaoue an abardaez araok, hag ho c’houeac’h ho c’hasaz ganthan da gastel Brest da c’hedal ma vichent barnet d’ar maro.\n↑ Mar teu da henvel, pa vez red, hano he dad koz a Lanzeon, ha breur he dad koz, persoun Plouzane, an hini en deuz skrivet kount Ian Pennors, ne ket evit en em veuli nag evit en em fougeal eo, mes evit lavaret ar virionez. E levr an Aoutrou Levot, a zo komzet d’ehoc’h anezhan, hag er skridou chommet e ti-kear Guinevez, e c’heller guelet divar ho fenn, kals muioch eget na lavareur aman.\nAdtapet diwar « https://br.wikisource.org/w/index.php?title=Emgann_Kergidu/Pennad_12&oldid=51307 »\nKemmoù diwezhañ degaset d'ar bajenn-mañ d'an 1 Mae 2013, da 19:55.


Pajenn:Perrot - Bue ar Zent.djvu/297 - Wikimammenn\nPajenn:Perrot - Bue ar Zent.djvu/297\nviret outi da zevel ken. Ar siellou eo ar promeseou fall o deus grêt ; ar c’hedourien eo ar vignoned fall a zarempredont. Koulskoude, daoust pegen don eo sebeliet ha pegen mat miret, o fe a venn sevel a-wechou. Eun darvoud bras c’hoarvezet, eur maro digouezet a dôl-tarz a zo barrek da lakat ar fe koz da dôl he men-be. Gwaz a ze, avat, ma virer outi neuze da zevel, rak Jezuz a c’hell dont da skuizan ; mont a c’hell pelloc’h da glask eneou muioc’h leal ha muioc’h glan.\nDa gentan, Anselm, o skei war manati ar Beg, ne c’houlenne dor-zigor nemet keit m’en devoa ezom da chom evit kaout eun tamm deskadurez ; mes pa oe bet o vevan eus bue ar venec’h epad eur bla, e kavas an tanva ken-\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/297&oldid=140552 »


mammenn : www.diwanbreizh.org\nAr greizenn stummañ Kelenn\nDigoret e oa bet KELENN, kreizenn stummañ ar skolioù DIWAN e 1997. E 1998 he doa kemeret ar greizenn an anv a Ensavadur Meur a Stummadur Pedagogel ha degemer a ra bep bloaz ur 150 stajiad bennak o tont d'en em stummañ.\nKinnig a ra KELENN ur stummadur kentañ d'an danvez-kelennerien ar skolioù, 15 anezho bep bloaz, a-raok ma vefe fiziet enno kiriegezh ur c'hlasad. Aozañ a ra stajoù evit prientiñ kenstrivadeg Kelennerien ar Skolioù ha tremen an diplom a ya da heul. Ober a ra war dro stummadur dibaouez kelennerien ar c'hentañ hag an eil derez.\nLiesseurt eo palioù pep stummadur :\ndegas danvez-mistri ha kelennerien DIWAN d'al live yezh ret evit kelenn e brezhoneg ;\nreiñ dezho an diazezoù pedagogel a rankont kaout evit lakaat e pleustr en o c'hlas un doare kelenn a zere ouzh ezhommoù ha spioù ar skolidi hag a glot gant un hentenn a zegouezh dezho o-unan ;\nstummañ anezho d'ar c'helenn divyezhek en ur yezh vinoraelet ha d'ar soubidigezh yezhel evito da vezañ oberourien raktres skol DIWAN ha da gemer perzh en e emdroadur ;\nprientiñ anezho da verañ an holl zarempredoù a ya d'ober buhez ur skol hag a levezon he mont war-raok.\nAR STUMMADUR WAR AR BREZHONEG\nA-bouez bras eo ar stummadur war ar brezhoneg. Alies n'o deus ket bet tro an danvez-skolaerien a grog gant o stummadur da heuliañ un hentenn deskiñ gouest da gas anezho betek al live brezhoneg a zo ezhomm evit reiñ ur gelennadurezh liesdanvez er yezh-mañ.\nRet eo kinnig a-hed an daou vloaz stummadur kentañ ur plas bras d'ar c'helenn-mañ neuze. 410 eurvezh war ar brezhoneg a vez roet e-pad ar stummadur diazez. Pouezus eo ivez reiñ an digarez da gelennerien a zo o vont da gelenn danvezioù disheñvel e brezhoneg da gaout ur stummadur a gemer skouer war ar soubidigezh yezhel. Ar stummadur war an danvezioù hag an didaktelezh a vez roet evit un drederenn anezhañ e brezhoneg. Mat e vo lakaat ar c'hementad-mañ da greskiñ hag evit en ober e ranko KELENN klask ar genlabourerien gouest da seveniñ e raktres.\nAR STUMMADUR PEDAGOGEL\nPal kentañ KELENN eo reiñ d'ar stajidi diazezoù pedagogel a sikouro anezho da zibab en o c'hlas ur bedagogiezh dre "an ober". Met petra a ya d'ober ur bedagogiezh dre "an ober" ?\nDibab ur bedagogiezh dre an ober a zegas ar skolaer da frammañ e glas evit sikour ar bugel d'ober, da zizoleiñ e-unan ha da vezañ mestr war an deskoni. Met daoust hag-eñ e vefe bet posupl da GELENN diouzh un tu kinnig d'ar stajidi kentelioù da lonkañ hepken ha diouzh un tu all aliañ anezho da zibab ur bedagogiezh dre an ober ? An dra-mañ 'vefe neuze heuliañ ar c'hrennlavar :"gra ar pezh a vez lavaret ganin, met na rez ket ar pezh a vez graet ganin" ! Ar pal eo lakaat ar stajidi da vevañ o stummadur war un doare oberiant, dezho da zizoleiñ ar blijadur da labourat, e-barzh ur skipailh, ar blijadur da sevel raktresoù mestroniet ganto penn-da-benn. Aesoc'h 'vo dezho goude, pa vint e karg eus ar c'hlasad, kemer e kont plijadur hag emrenerezh ar vugale.\nAR STUMMADUR WAR AR C'HELENN DIVYEZHEK\nEn ur zigeriñ e skol gentañ en 1977 en deus digoret DIWAN chanter an deskadurezh divyezhek e Breizh war un dro. Dister e oa an traoù war dachenn ar binvioù hag ar stummañ. A-drugarez d'ar perzh a zo bet kemeret gant an holl re o deus kredet e-barzh ar raktres ez eus bet tu da welaat an anaoudegezh hag an implij eus ar soubidigezh. Evit kenderc'hel gant an hevelep hent e ranker derc'hel ar chanter digor bepred ha pinvidikaat anezhañ gant disoc'hoù an enklaskoù, ar stummadur, an nevezadur. Ar gefridi-mañ a rank bezañ diazezet war un dro war stad an traoù e Breizh, er skolioù DIWAN dreist pep tra, ha war un anaoudegezh ledan eus ar c'helenn divyezhek e-lec'h ma vez dioutañ.\nLiesseurt eo kefridioù KELENN ha mont a reont alies dreist da dachenn ar stummadur evit mont etrezek hini an enklask.


Stumm eus an 28 Mez 2014 da 08:09\n28 okted ouzhpennet , 6 vloaz zo\nliamm > treujenn-gaol\nStumm eus an 4 Meu 2012 da 20:27 (kemmañ)\nStumm eus an 28 Mez 2014 da 08:09 (kemmañ) (dizober)\n(liamm > treujenn-gaol)\nGwechall a oa implijet an delenn ivez, dreist-holl gant duked Breizh. Met n'he deus ket leusket kalz a roudoù goude mare an duked. E-penn kentañ ar bloavezhioù 1950 e labouras [[Alan Stivell]] hag e dad [[Georges Cochevelou]], heuliet gant reoù all, evit ma vije addigaset er vro. Anavezet eo hiziv an deiz dindan anv an [[telenn geltieg|delenn geltieg]].\nE-pad an XIXvet kantved e oa bet treuzgaset e Breizh an [[accordeoñs diatonek]] hag an [[dreujenn-gaol]]. Plijet e veze an dud gant an ton chalerus eus an [[dreujenn-gaol]] ha dre ma c’helle kemer plas an diskan e-barzh ar c'han ha diskan.\nBinviji all a zo bet hag a zo c’hoazh implijet : [[ar beuz]], [[ar biell]], [[ar violoñs]], [[Treujenn-gaol (klarinetenn)|an treujenn-gaol]], [[Fleüt Iwerzhon]] hag [[an Dulsimer]]. N’eus ket pell gitar, hag a oa implijet e-penn kentañ evit heuliañ kanaouennoù (cf. [[Glenmor]]) hag implijet war lerc’h evit an dañsoù, er fin e vez implijet gant tud evel [[Dan Ar Braz]], [[Soïg Sibéril]], [[Jean-Charles Guichen]] pe [[Nicolas Quéméner]] evit c’hoari e-unan.\nAdtapet diwar « https://br.wikipedia.org/wiki/Dibar:MobileDiff/1580780 »


Yves Amiard - Wikipedia\nYves Amiard zo unan eus pennoù ar post (La Poste) e Breizh e 2008, ha rener ar c'has lizheroù ( Directeur Opérationnel Territorial Courrier, pe DOTC, e yezh an embregerezh) evit departamantoù ar Mor-Bihan ha Penn-ar-Bed. Meur a bennad zo bet er c'hazetennoù diwar e benn pa yae da vedalenniñ labourerien La Poste.\nEmbannet en deus e oa mekanikoù nevez da vezañ staliet da zibab al lizhiri, ha da aesaat al labour. Siwazh, diaesaet e vez al labour gant an anvioù-lec'hioù brezhonek. Setu perak e vez aliet ar c'humunioù gant La Poste da lakaat anvioù straedoù e galleg. Ouzhpenn, emezañ, e vez diaezet buhez ar mekanikoù gant ar skraboù etre "c" hag "h".\nAozadur La Poste\nPennad diwar-benn Yves Amiard o vedalennañ labourerien e Brest.\nPennad diwar-benn Yves Amiard o vedalennañ labourerien e Kemper.\nAdtapet diwar « https://br.wikipedia.org/w/index.php?title=Yves_Amiard&oldid=1849775 »\nEnebourien ar brezhoneg


Degemer al lec’hienn > C’hoariva > Keloù > 2021 ? Ha ma rafed c’hoariva er skol ?\nC’hoariva a dalv al lec’h ma vez c’hoariet. Ober c’hoariva a dalv c’hoari, c’hoari da vezañ unan all, c’hoari da glask ur vouezh, pe doareoù-all da vezañ… Ur bern traoù a vez desket oc’h ober c’hoariva hep deomp gouzout.\nAr c’hoariva a c’hell bezañ un ostilh evit deskiñ yezhoù, hag evit sikour da vezañ muioc’h en e vleud da gomz dirak ur vodadeg.\nHor c’hevredigezh a c’hell sikour evit sevel raktresoù c’hoariva er skol. C’hoariva a zo ivez ur rouedad tud a vicher a ya bep bloaz er skolioù evit labourat gant ar gelennerien hag ar skolidi evit sevel pezhigoù-c’hoari pe abadennoù bras.\nAr stignad Skol c’hoariva krouet gant Rannvro Breizh a harp bep bloaz raktresoù er skolioù.\nPriz an eurvezh a vez 50€.\nTreuzwelus eo evit ar skol peogwir e vez roet peurest priz an eur d’an dud a vicher war eeun gant Rannvro Breizh.\nC’hoariva a c’hell sikour ivez ar gelennerien da beurleuniañ o doseroù evit o fastell-vro. M’ho peus ezhomm titouroù :\nPe bellgomzit : 06 38 78 35 15


Frond Iraq, ur romant skeudennet hag un heuliad-treset – Dispak\nPublished on 10/12/2018 24/08/2020 by Liza Jakez-Vargas\nUr c’hazetenner Irakat eo Feurat Alani. Diwar twitoù skrivet gantañ en deus embannet ur romant-skeudennet ha savet da-heul un heuliad-treset 20 rann ennañ skignet war Internet gant chadenn Arte anvet Frond Iraq (le parfum d’Irak e galleg). Mont a reer da heul e sell evit gwelet emdroadur ar vro etre 1989 ha 2016.\nUr romant savet diwar twitoù\n01 Echuet eo brezel #Iran–Iraq. E miz Here 1989 e tiviz ma zad kas ac’hanomp d’ar vro evit daou viz. 9 bloaz on, a-benn ar fin e welin Iraq.\nDesavet eo bet Feurat Alani en Argenteuil, e Bro-C’hall. Deuet eo da vezañ kazetenner-meur, arbennikaet war ar Reter-Nesañ hag Iraq, e vro ha hini e dud. E 2016 e tiviz danevellañ e stumm 140 sin istor ur vro bloñset gant ar brezelioù, an embargo etrebroadel hag emelladur Stadoù-Unanet Amerika. Kontet en deus 27 vloaz a eñvorennoù hag istorioù familh evit klask displegañ stad Iraq. Ouzhpenn 1000 twit en deus skrivet en holl.\nDiwar e dwitoù ez eus bet embannet neuze d’an 3 a viz Here 2018 ur romant-skeudennet anvet Frond Iraq. Skeudennet eo bet gant Léonard Cohen hag embannet e moulladurioù Arte ha Nova.\nHag un heuliad 20 rann da-heul\nNepell war-lerc’h ez eus bet embannet d’an 11 a viz Here un heuliad-treset 20 rann ennañ. Tennet eo ivez diwar an twitoù bet skrivet gantañ. Gallout a reer gwelet anezho war lec’hienn Arte.tv pe war ar chadenn youtube.\nPadout a ra ar rannoù etre 2 ha 3 munutenn. Daoust dezho bezañ berr e vezer desachet fonnus gant tresadennoù Léonard Cohen adarre, mouezh Feurat Alani a zezrevell e istor, sonerezh orin an heuliad ha dielloù a bep seurt kemmesket.\nIstor un den, istor ur vro\nEr romant koulz hag en heuliad e tistro ar c’hazetenner war fin ar brezel etre Iraq hag Iran, war an embargo a oa bet lakaet e plas war ar vro da c’houde, aloubidigezh Koweit gant Saddam Hussein, e ziskar gant arme ar Stadoù-Unanet hag ar brezel zo bet da-heul betek na’z afent kuit. Met estreget an dra-mañ a ra.\nKontañ a ra deomp e fromoù, gant sell ur bugel 9 bloaz da gentañ, gant hini ur c’henskriver d’ar mediaoù gall da c’houde. Merket e vezer gant ar pezh a gont Feurat Alani deomp, gant ar stag ma’z eo istor e familh ouzh hini ar vro. Klevet a reer trouz ar brezel kement hag e zidrouz. Gwelout a reer goulioù ur bobl a glask bevañ daoust da bep tra. C’hwesha a reer blaz an dienn-skorn abrikez, hini ar poultr hag an dismantroù ivez. C’hwesha a reer frond Iraq.\nSkeudenn : © Le parfum d’Irak, Feurat Alani ha Léonard Cohen, moulladurioù Arte ha Nova.\nKleweled, Lennegezh, SevenadurArte, Feurat Alani, Irak, le parfum d'irak, Nova, twitter\nPrevious Previous post: “Bugale o seier kein” : ur film diwar-benn tonkad bugale prizonidi politikel Euskadi\nNext Next post: Kan ar Bed, ur veaj war gan eus Breizh da Sina


Y Waun - Wikipedia\nY Waun (Chirk e saozneg) zo ur gêr hag ur gumuniezh e kontelezh Wrecsam, e biz Kembre. Emañ war hazoù Bro-Saoz ha brudet eo Kastell Y Waun.\nEtre 1282 hag ar bloavezhioù 1540, e oa pennlec'h un aotrouniezh anvet Swydd y Waun e kembraeg ha Chirkland e saozneg, enni kombodoù kozh Cynllaith, Mochnant Is Rhaeadr ha Nanheudwy. Er bloavezhioù 1540 e teuas Y Waun da vezañ ur rann eus kontelezh Dinbych ha chom a reas er gontelezh-se betek 1974. E Kontelezh Clwyd e oa etre 1974 ha 1996, hag abaoe emañ e distrig Wrecsam.\nE 2011 e oa poblet gant 4 468 a dud, ha 461 anezho (10,7%) a oa kembraegerien.\nAdtapet diwar « https://br.wikipedia.org/w/index.php?title=Y_Waun&oldid=1978484 »


Pajenn:Guillouzic - Bue Zant Ervoan, 1894.djvu/98 - Wikimammenn\nPajenn:Guillouzic - Bue Zant Ervoan, 1894.djvu/98\nvit ma voint enoret gant an oll ; hag an de voint zavet a vo eur gouel braz en Landreger ; hag a vo zavet he relego dirag an Eskob, ar veleien hag an oll dud a deui da welet. An de-se, kement hini a ielo d’enori ar relego-ze a c’honeo seiz vla ha seiz c’hoaraiz induljanz, ha bep bla de ar gouel-ze, eur bla hag eur c’hoaraiz induljanz, hag ar re ielo d’enori ar relego an eiz de warlerc’h a c’honeo eur blavez induljanz. »\nAr c’helo-ze na oe ket pell vit dont beteg Landreger, ha raktal Dom Richard ar Beren, eskob Landreger a reaz kement-se da c’hout da dud he eskopti. Laret a reaz penoz a vije zavet relego ar zant an nao war-n-ugent a viz here 1347, hag an de-se, vel just, a vije eur gouel braz en Landreger. Eleiz a dud a deuaz di an de-se, rag pell a oa a nevoa hast ar Vretoned da welet ar relego zantel-ze ermez ar be. Zavet a oe eta ar min-be ha lemet an douar diwar ar relego, ha kement a vad a rae ze d’an oll ken a ouele an dud gant ar joa, a greiz kalon a ganeint gwerzo hag hymno en enor d’ar zant. Henez a oe pardon kentan Zant Ervoan, ha n’eo ket dre guriozite a oa deut kement a dud ; nan ! an oll belerined a oa deut gant fe ha devosion da ve Zant Ervoan. Eiz de a chomaz ar relego barz an iliz da welet gant an dud, ha kals a viraklo a oe gret enpad an deio-ze, rag bemde oa leun iliz ha kear Landreger gant ar belerined.\nAr brezel a oa c’hoaz d’an amzer-ze en tenn da-vad entre Charles de Blois ha Ian Monfort, med pa glevjont petra oa a neve en Landreger a oe paouezet ar brezel, hag a deujont ive d’ar gouel. Charles de Blois, gret prizonier gant ar\nAdtapet diwar « https://br.wikisource.org/w/index.php?title=Pajenn:Guillouzic_-_Bue_Zant_Ervoan,_1894.djvu/98&oldid=127488 »\nKemmoù diwezhañ degaset d'ar bajenn-mañ d'an 9 Eos 2018, da 12:50.


An treuzdougen dre vagoù-dre-lien a zeu buhez en-dro dezhañ e Breizh - .BZH - L'extension internet de la Bretagne\nAr c’has marc’hadourezh dre vagoù-dre-lien : gwareziñ an endro, talvoudekaat ar chemet\nTeurel a ra ar bagoù 3,5% eus ar CO2 a vez laosket er bed (da lavaret eo tost da 3 gwech ar c’hementad laosket gant Frañs), ha 10% eus an dioskidenn soufr a zo kiriek, e-mesk traoù all, d’ar glaveier trenk. Abalamour d’ar jedadenn-se, ha da zigresk ar c’hementad tireoul a zo da gaout, Diana Mesa ha Guillaume Le Grand, o deus diazezet asambles ar c’hevredad TOWT, a zo en em soñjet war ar ret m’eo gwelet an treuzdougen war vor en un doare all. O soñj ? (Ad)ober gant an treuzgougen dre vagoù-dre-lien. Ouzhpenn bezañ ekologel e c’hall talvoudekaat ur vicher hag a zo a-gozh en istor Breizh : hini ar vartoloded.\nWar vor eus Bourdel da Sant-Maloù\nTOWT en deus fretaet ur pemzek bag-dre-lien bennak dija evit kas produioù eus ur porzh europat d’unan all. Emañ La Biche, bag-touneta diwezhañ Groe, oc’h ober un ehan e Bourdel goude bezañ karget produioù en Oriant hag en Enez-Euz. Pa vo gwin Boudel en he strad e kemero La Biche penn an hent, ha mont da Naoned, ha goude-se d’an Oriant, Leskonil, Douarnenez, Sant-Maloù, Kameled ha Brest. D’ar 4 a viz Mae e tlefe bezañ distro d’an Oriant, he forzh-stag.\nReiñ talvoudegezh d’ar varc’hadourezh eus ar vro\nUn ugent bennak a broduerien en holl a fizio o froduioù el La Biche hag en he skipailh. Tost da 40 seurt gwin hag ivez boestadoù legumaj pe pesked, bier, gloan pe te, kaset gant bagoù-dre-lien adalek an Azorez, ha chokolad eus ar Republik Dominikan, a vo karget e bourzh ar gouelier bras. Kement-se a ya d’ober un ugent bennak a donennoù marc’hadourezh kaset gant an avel a-hed 1200 milmor pe war-dro.\nGwelet petra eo hol labour\nParamantiñ ha lestrañ ent niverel\nKinnig a ra La Biche ur gwir « lestrañ niverel enlinenn ». Evit ar wech kentañ, diwar ar bajenn www.transportalavoile.bzh, e c’hallo pep hini gwelet ar bourzh filmet war-eeun gant ur c’hamera-video stag ouzh ar wern a-dreñv, ha gwelet ar roud GPS, a vo disheñvel hervez ma’z a ar c’heflusker en-dro pe ne ra ket. Ouzhpenn se e vo traoù evel poltredoù ha videoioù, a vo kontet deoc’h pelec’h int bet graet, pe tammoù eus al levr-bourzh.\nUl lec’h a-ratozh war ar c’hae\nKlask a ra « Leurenn vreizhat an treuzdougen dre vagoù-dre-lien » lakaat an dud da gompren gwelloc’h peseurt diaesterioù a vo gant an treuzdougen war vor en amzer da zont, ha pegen spletus eo ober gant bagoù-dre-lien. Setu ma vo staliet ur lec’h a-ratozh war ar c’haeoù, d’an dud da c’hallout « lestrañ » er soñjezon-se, e Bourdel, e Naoned, en Oriant, er Gerveur, e Sant-Maloù pe e Brest. Eno e vo staliet an diskouezadeg “Des voiles à la charge”. Savet eo bet « Pabell vras » ar glad, e koad hag e lien, gras da chemet Porzh-mirdi Douarnenez. Ijinet e oa bet gant studierien SEUAB e Brest. Reiñ a ray bod d’ul lec’h da ziskouez traoù ha d’an dud da gejañ an eil re gant ar re all, ma vo gallet kaozeal gwelloc’h, e-kreiz porzhioù bras ar meurvor Atlantel e Frañs.\nKavit an holl ditouroù all diwar-benn an dra-se el lec’hienn www.transportalavoile.bzh


Buhez ar Sent/1894/Jerom Emilian - Wikimammenn\nBuhez ar Sent/1894/Jerom Emilian\n◄ Visant a Baol Jerom Emilian Tenenan ►\nJerom a ioa ganet e kear Veniz enn Itali a dud a lignez huel. D’ann oad a bemzek vloaz ez eaz da zoudard, hag enn arme, siouaz ! ec’h ankounac’heaz buhan ar c’henteliou mad en devoa bet enn he vugaleach ; mes Doue a gavaz ann tu da ober d’ezhan dont ennhan he-unan. Enn eunn amzer a vrezel e kouezaz etre daouarn ann enebourien, hag ar re-ma hen taolaz enn eur prizoun tenval gant eur jadenn enn dro d’he c’houzoug, eunn all enn dro d’he zaouarn hag eunn all en dro d’he dreid.\nOc’h en em velet enn eur stad ker reuzeudik, ann den iaouank en em voestlaz d’ar Verc’hezenn eur vouela dourek d’he bec’hejou, ha kerkent ar vamm benniget-se e devoue truez outhan. Diskenn a reaz enn he brizoun e kreiz eur sklerijenn gaer, lamet a eure diganthan he jadennou, ha goudeze e kasaz anezhan, a dreuz arme ann enebourien, betek dor kear Treviz. Pa oue erruet er gear-ma, Jerom a lakeaz he jadennou a-istribill dirak aoter ann Itroun Varia, ha divar neuze e chenchaz buez a-grenn.\nO veza distro da Veniz, Jerom a implijaz he holl zanvez o pourvei da ezommou ann dud paour, ha dreist holl da ezommou ar vugale o doa kollet ho zud epad ar vrezel, pe dre ar c’hlenvejou a ioa deuet da heul ar vrezel. Ar vugale-ze a veze guelet oc’h astenn ho dorn dre ar ruiou ha var ar plasennou. Mes ar Zant a iea he-unan dh’o c’hlask ha d’ho dastum ; fermi a eure eunn ti evit ho loja, hag enn ti-ma e lakea deski d’ezho ar micheriou a ioa dioc’h ho doare.\nGoulskoude muioc’h a c’hoant en doa c’hoaz da zavetei ho ene eget da bourvei da ezommou ho c’horf. Abalamour da ze e rea d’ezho lavaret ho Fater bep mintin heb mank ebed, ha klevet devotamant ann offerenn. Diou vech bemdez, araok ha goude al labour, e veze great katekiz d’ezho, hag enn eur voalc’hi ho daouarn abarz dibri ho fred e lavarent ar Miserere mei evit anaoun ar purkator. Urs o doa da vont da govez eur vech er miz ha d’ar goueliou braz, ha da genver ar goueliou-ma Jerom ho c’hase da ober tro kear enn eur gana litaniou ar Verc’hez. Keriz holl a zirede da zellet outho, hag ann darn vuia a lenve gant ar joa ouz ho guelet ; lod all a gane Ora pro nobis asambles gantho.\nEtre daou, sant Kajetan a erruaz e Veniz gant he vignoun Per Karaffa, ha dre ho ali Jerom a ieaz da ober e leac’h all ar pez en doa dija great enn he vro. Heb dale e savaz tiez nevez evit ann emzivaded e Bresia, e Bergamm hag e Komm. E Bergamm e savaz daou zoken, unan evit ar botred hag eunn all evit ar merc’hed. Eno e savaz ive eunn ti a repu, ar seurt n’oa ket bet guelet c’hoaz er vro : ann ti-ma a ioa evit rei digemer d’ar merc’hed fall a felle d’ezho kuitaat ho dizursiou ha distrei ouz Doue dre eur guir binijenn.\nGoudeze ec’h en em dennaz enn eur geriadenn hanvet Somasko, hag er geriadenn-ma e tremenaz ann nemorant euz he vuez. Evelato mont a eure c’hoaz da Vilan ha da Bavii, hag eno e tastumaz adarre bandennadou minored paour. Gant sikour tudchentil vad ha pinvidik e pourveaz ar vinored-se a lojeiz, a vara hag a zillad, evel en doa dija pourveet eur maread re all. Karga a reaz, ouspenn, mistri great dioc’h he zorn da rei d’ezho eunn deskadurez kristen.\nO veza distroet da Zomasko, ar Zant a iea enn hanv da vidi ha da endramm asambles gant ann dud divar ar meaz, hag epad ann amzer-ze e komze d’ezho euz a Zoue hag euz guirioneziou ar feiz. He-unan e kribe ho fenn d’ar vugale hag e louzaoue gouliou ar re glanv : meur a hini a oue pareet ganthan dre virakl.\nAzioc’h ar geriadenn ez oa eur menez, hag er menez-se, eur c’havarn. Jerom Emilian en em dennaz erfin er c’havarn-ma, hag eno e kastize he gorf a daoliou fouet. Chom a rea hed ann deiz heb dibri tamm, hag enn noz e chome ive pell hag hirr da bedi ha da vedita. Evelse e felle d’ezhan paea da justis Doue ar boan dleet d’he bec’hejou he-unan ha da bec’hejou ar re all.\nAr vosenn o veza deuet er vro, ar Zant a redaz dioc’htu var dro ar re a ioa taget ganthi. Hogen, paka a reaz he-unan ar c’hlenved, ha prest goude e varvaz leun a veritou, d’ann eiz a viz c’houevrer euz ar bloaz 1537, oajet a c’houec’h vloaz hag hanter-kant.\nAr zant-ma, o veza bet taolet enn eur prizoun tenval karget a jadennou, en em voestlaz d’ar Verc’hez enn eur vouela dourek d’he bec’hejou, ha kerkent ar vamm benniget-se e devoue truez outhan. O pezet eveldhan guir geuz ha guir glac’har da veza offanset Doue, ha Mari e devezo ive truez ouzhoc’h, hag a roio sikour d’ehoc’h n’euz fors e pe seurt stad reuzeudik ec’h en em gavfac’h.\nAdtapet diwar « https://br.wikisource.org/w/index.php?title=Buhez_ar_Sent/1894/Jerom_Emilian&oldid=27879 »\nKemmoù diwezhañ degaset d'ar bajenn-mañ d'an 12 Du 2011, da 15:16.


Journal de Renaud Camus, jeudi 1er février 2018\ncréée le samedi 3 février 2018, 1 h 14\nmodifiée le dimanche 4 février 2018, 0 h 17Plieux, jeudi 1er février 2018, une heure et quart du matin. Personne ne s’intéresse beaucoup aux Césars, je crois bien, mais il leur arrive quelque chose d’intéressant. ~~ ~~’~~~~~~~~~~~ ~~~ ~~’~~~~~~~~ ~~~~~ ~~~~~, ~~~~~~~ ~~~ ~~~~~~~~ ~~~~~~~~~~~~, ~~~ ~~~~~ ~~~~~, ~~~ j’ai bien compris, ~~~ ~~~~~ ~~~ ~~~~~~~ ~~~~~~~~~~ — populaire ~~~~~~~~~~~ ~~~~ ~~~~ ~~~~ immigré ~~~ allogène, ~~~~~~ ~~’~~~~~~~~~, ~~~~~ commercial ~~~ ~~~~ ~~ ~~~ ~~~~~~~, ~~~~~ ~~~ ~~~~~, “~~~~ a battu un ~~~~~~~ ~~’~~~~~~~~~”, ~~~~~, ~~~ ~~~~~~~~~. ~~~ ~~~ ~~~~~ ~~~~ ~~~~ ~~’~~~~~~ ~~~~~ ~~~~~~~~ ~~~~ ~~~ ~~~~~ ~~~~~~ ~~~~~~~~~~~~~~~~ ~~~ ~~~~~ ~~~~~~ ~~~~~~~~~~ ~~~ ~~~~~ ~~~~~~ public.\nLes ~~~~~~~~~~ en faveur de ~~~~~~ ~~~~~~~~~ ~~~~~~~~~~~~ ~~~~~ ~~~ ~~~~~ ~~~~~~~~~ ~~~~~~ ~~~~~ ~~~ ~~~~~~~~~ ~~~ ~~~~~ ~~~~~~~~~ ~~~~~~~~~~, ~~~ ~~~~~~~ ~~~ ~~~~~~~~~~ ~~~ ~~~ ~~~~~~~ ~~~~~~~~~~~~. ~~~ ~~ ~~~ ~~~ l’égalité. Vous êtes ~~~~~~~ l’égalité ? (~~~~ ~~~~, ~~~~~ ~~~ ~~~ ~~~~~ ~~~~~ ~~~~~…) ~~~~~~~~~ ~~~~ ~~~~~ ~~~~ ~~~~~~ ~~’~~~~~~~, ~~ ~~~ ~~~~~~~ ~~~~ “~~~ ~~~~~~~~”, ~~~~~~~~~~~~~, ~~~~~~~~~, ~~~ ~~~~~~~~~~~~, ~~~~~~ les points de ~~~~, ~~’~~~~ ~~~~ ~~~~~~~~~~~~~~~ ~~ ~~’~~~~~~~~ ~~~ ~~~~~~~ ~~~ ~~~~~~~ ~~~~~, ~~~~~ ~~~~~ ~~~ ~~~~~~~~~ ~~’~~~~~~~~~~, ~~’~~~~~~~ ~~~~ ~~’~~~~ ~~~~, ~~~ ~~~~~~~~ ~~~ ~~~~~~, ~~~~ ~~~~~~~~~~ ~~~~ besoins et nécessités ~~~~~~~~~~~~ ~~~~ ~~~~~~~ ~~~~~~ ; ~~~~ ~~~~~~~~~ ~~~ ~~~~~~~~~~~~ ~~~ ~~~~~ ~~~~~~~~~~ — ~~~ ~~~ ~~~~~~~~~ ~~~’~~~ ~~’~~~~ ~~~~ ~~~ ~~~~~ ? ~~~ ~~~~~~~~~~~~ ~~~~~ ~~~~ ~~~~~~~ ~~~~~ qu’il soit invité ?\nLe ~~~~~~~~~~ ~~~~ ~~’~~~~~~~~~ ~~~~ ~~~~ ~~~~~ ~~~~~~, ~~~~~ ~~~ ~~~ ~~~~~~~ ~~~’~~~ ~~’~~~~ ~~~~~~~~~ ~~~~~~~ ~~~ ~~ ~~~~~~~~~~. ~~~ ~~~~~~~~~~~~~~ ~~’~~~~~~~~ ~~~~~~ ~~~~~~~~~~~ ~~~~ ~~~~ contenus culturels eux-mêmes, ~~~~ ~~~ ~~~~~~~, ~~~~ ~~’~~~~, ~~~ ~~~~~~ ; ~~~ ~~~~~ ~~’~~~~~~~ — ~~’~~~~ ~~~ ~~~~~~~~~~ ~~~ ~~~~ ~~~~~~~~~~~ ~~~~~~~~~~~~ — ~~~~ ~~~~ ~~~~~~~~~~~~~~ sociale. ~~~ ~~~~~~~ ~~~ ~~~~~~~ soir est celui ~~~ ~~~ ~~~~~~~-~~~~~~~~~~~~-~~~~~~~~~~~~~, ~~~ ~~~~~~~~~~~~ ~~~~~~-~~~~~~~~~~~~~, ~~~ ~~’~~~~~~~ ~~~~~~~ ~~~ ~~~ ~~~’~~~ ~~~~~~~~~ jadis le peuple. ~~~ ~~~~~~ ~~~~~~~~ ~~~ ~~~~ ~~~~~~~~~~~~~~ ~~~’~~~ ~~~~~ ~~~~ ~~~~ ~~~ ~~~~~ pied, jouisse des ~~~~~~ ~~~~~~~ ~~~ ~~~~~ ~~~~~~~ ~~~~~ ~~~~~~~ ~~’~~~~~~~ ~~~~ ~~~ ~~~~~~~ ~~~~~~~~~~ (~~’~~~~-~~-~~~~~ ~~~~~~-~~~~~~~~~~ ~~~~~~~~~~~~~) ; ~~~, ~~ ~~~~~~~~~, ~~~~ ~~~ ~~~~~~~ ~~~~~~~~~~ ~~~~~~~~~~~~~ (~~~~~~ ~~~ ~~~ ~~~~~~~~ classe cultivée : cinéma ~~~~ ~~’~~~~~~~~~ ~~’~~~~~~~ ~~ ~~~~ ~~~~~ ~~~~~, ~~~~ ~~~~~ ~~~~ ~~~~~~ ~~~~~~~). ~~~ ~~~~~~ ~~~~~~~~~~ ~~~~~~~ ~~~ ~~~~~~~ ~~~ ~~~~~~~, ~~~~~ ~~~ ~~~~~ ; ~~~, ~~~~~ ~~~~~~ ~~~~~~~, une atteinte intolérable ~~~ ~~~~~~~~~ d’égalité.\nLa ~~~~~~~~ ~~~~~~~ ~~~~~~ ~~~~~~~~~ ~~~~ ~~~~~~ ~~~ ~~~~~~~ ~~~~~ ~~~~~~~~~~~~ ~~~~~~~ ~~~ ~~~ ~~~~~~~~~~~~~~ ~~~~~~~~~~, ~~~ ~~~~~~ ~~~~~~~~~~~~~~ ~~~~ ~~~~~~~~ ; ~~~~~ ~~~~~~~~~ ~~~~~, ~~~~~ plus de puissance ~~~ ~~~~ ~~~~~~~, ~~~~~~~~. ~~~ ~~~ ~~~ ~~~~~~~ ~~~~ ~~~ ~~~~~ ~~~ ~~~~~~~~~~ ~~~~~ ~~~~ ~~~~~~~~~~~, ~~~ ~~~ ~~~~~ ~~~~, ~~~~~~~~~~~~~~~ (~~~~~ ~~~~~~ ~~~~~~~~~~~~ ~~~ ~~~~~~~~~ ~~~~~ les jours), se ~~~~~~~~ ~~~~~~~~~ ~~~~~ ~~~~ ~~~~~~, ~~~ ~~~~~ ~~~~~ ~~~~ ~~~~~~~~~ ~~~~ ~~~~~ ~~~~~~~~~ ~~~ ~~~ ~~~~~~~~~, ~~~ ~~~~~ ~~~ ~~~~~~ ~~~ ~~~~~~~~ ~~~~~~~~~~ ~~~~ ~~~~~~~~~~ ~~~ ~~~~~~~~~~~~ qui les assaillent. ~~~~~~~~ ~~~~~ ~~~~~ ~~~~~~~ ~~~~~~~~ ~~~ ~~~~~~~~ ~~~~ ~~~~~~ ~~~~ ~~~~~~ ~~~~ ~~~~~~~~~~~~, ~~~~ ~~~~~~~ ~~~~~ ~~~~ ~~~~~~~~~ ~~~ ~~~~~~~ ~~~~~~~~~~~, ~~~ ~~~~~~, ~~~ ~~~~ ~~~~~~~~~ ~~~ faubourg Saint-Germain. Johnny ~~~~~~~~~ ~~~~~ ~~~~~~ ~~~~~~~~~~ — ~~~ ~~~~~ ~~~~~ ~~~~~~ ~~~~~~~~~ ~~~~~, ~~~~~, ~~~~ ~~~~ ~~~~~~~~~~~~ ~~~~~ ~~~~~~~~~ ~~~~~ ~~~~~~~~~. ~~~ ~~~~~ ~~~~~ ~~~~~… ~~ ~~~ ~~~~~~~ ~~~ n’ai pas sous ~~~ ~~~~~ ~~~ ~~~~ ~~’~~~ ~~~~~~~~~ ~~~~~~~~~ ~~~~~~~~~~~~~ ~~~~ ~~~~~ ~~~ ~~~~~~ ~~~~~~~~ : ~~~~~~~ ~~~~~~ Dumont.\nSous ~~~ ~~~~~ ~~~~~~ ~~~~~~~ ~~~ ~~’~~~~~~~~~~ ~~~ ~~~~~~~~, ~~~~~~~~~~~ ~~~~ ~~~~~~~~~~~, et qui depuis ~~~~~~~~~~ ~~~~~~~ ~~ ~~~~~~ ~~~~~~~. ~~~ ~~~~~~~~ ~~~~~ ~~~ ~~~~~~~~ ~~~~~~~~~~~ ~~~~~~~~~~~~~. ~~~ ~~~~~~~, ~~~~~~~~~~ ~~~ ~~~ ~~~~~~~~, ~~~~ ~~~~~~~~~~~ ~~~~~~~ ~~~~~~~~~ ~~~~~~~~~ ~~~ ~~~~~~~~, ~~~~~~ ~~~~~~ XVI en son ~~~~~~~ ~~~ ~~~~~, ~~~~~~~~~~~ ~~~~~~~~~~~~~~~ ~~~~~~~~~. ~~~~~~~ ~~~~ ~~~~~~~ ~~~~~~~~~~.\nvoir l’entrée du jeudi 1er février 2018 et son image dans Le Jour ni l’Heure


Margarete von Babenberg - Wikipedia\nMargarete von Babenberg (1205–1266), pe Margareta von Österreich (en alamaneg), pe Markéta Babenberská (e tchekeg), pe Marc'harid Aostria (e brezhoneg), a oa ur briñsez eus Stiria, pried da Ottokar II Přemysl, roue Bohemia.\n3 Diwezh he buhez\nMerc'h e oa da Leopold VI Aostria (Babenberg) ha da Teodora Angelina, eus tiegezh impalaerel Bizantion. O merc'h henañ e oa, ha c'hoar e oa da Friedrich II Aostria, an diwezhañ dug eus an Tiegezh Babenberg a varvas divugel en 1246, ma savas bec'h diwar-benn an hêrezh.\nDiv wech e timezas\nda Herri II Sikilia, mab da Friedrich II Hohenstaufen ha d'e gentañ pried, Constanza de Aragón y Castilla. Anvet e voe Herri da Rex romanorum, hag en em sevel a reas a-enep d'e dad;\ne 1252, dek vloaz goude marv he c'hentañ pried, da Ottokar, nevez anvet da z-Dug Aostria ha, bloaz goude, da roue Bohemia. Hi a oa 27 vloaz koshoc'h egetañ.\nAbalamour d'ar Privilegium Minus e c'hallas Ottokar goulenn dugelezhioù Aostria ha Stiria. Margarete e oa an tostañ hêrez d'an dug diwezhañ .\nDiwezh he buhez[kemmañ | kemmañ ar vammenn]\nMargarete n'halle ket kaout bugale ha torret e voe hec'h eured gant Otakar en 1260. Addimeziñ a reas ar roue d'ur vaouez yaouankoc'h Cunigunda de Eslavonia. Chom a reas Margarete e Bohemia.\nMervel a reas e 1266 ha hi divugel.\nOtakar a viras Aostria, Stiria, Carintia ha Carniola, o lavarout e oa pennhêr da Vargarete, en o emglev dizimeziñ. En 1276 avat e voent tennet digantañ gant ar roue Rodolf Iañ Habsburg .\nAdtapet diwar « https://br.wikipedia.org/w/index.php?title=Margarete_von_Babenberg&oldid=1855362 »


Staubbach - Wikipedia\nLamm-dour Staubbachfall eus bourk Lauterbrunnen.\nStaubbachfall, pe lamm-dour Staubbach, zo ul lamm-dour e traoñienn Lauterbrunnen, e Kanton Bern, e Suis. Kouezhañ a ra an dour eus 297 metr hag en em deurel er stêr Lütschine. Pa gej an dour gant ar golonenn-wrez a vez reoliek el lec'h-se ez a an dour da boultrenn, ha diwar an dra-se eo bet savet anv al lamm-dour (Staub a dalvez poultrenn en alamaneg). Al lamm-dour a c'haller tizhout e-pad an hañv (etre miz Gouere ha miz Here) en ur dremen dre ur riboul er reier. E-pad ar peurrest eus ar bloaz ez eo stanket ar mont e-barzh abalamour d'ar skorn a gouezh, ha tammoù mein a c'hall kouezhañ ivez. Staubbachfall a zo unan eus al lammoù-dour a gaver ar penn-kentañ anezho e-kichen traoñiennoù skornet an Alpoù. A-fet ment eo an eil hini e Suis, an hini kentañ o vezañ Seerenbachfälle e lenn Walensee (305 metrad).\nAwenet e voe Goethe gant Staubbachfall, ha skrivañ a reas ur varzhoneg anvet "Gesang der Geister über den Wassern" (Meulgan da ene mab-den a-us d'an doureier) hag a c'haller lenn er pennad kar er wikipedia alamanek.\nLamm-dour Staubbach gwelet eus ti-hent-houarn Lauterbrunnen : seblantout a ra kouezhañ war ar gêriadenn.\nAdtapet diwar « https://br.wikipedia.org/w/index.php?title=Staubbach&oldid=1475096 »\nKemmoù diwezhañ degaset d'ar bajenn-mañ d'an 4 Ebr 2013, da 20:11.


Journal de Renaud Camus, mardi 23 juillet 2019\ncréée le mercredi 24 juillet 2019, 17 h 53Plieux, mardi 23 juillet 2019, sept heures moins le quart, le soir. Un incident twitterien, le semaine dernière, et certaines inflexions de mon entretien avec le journaliste de ~~~~, ~~~~~~~~ ~~~~~~, ~~~~~~~~’~~~~, ~~’~~~~ ~~~~~ ~~~~~~ ~~~~~~~~~~~ ~~~ ~~~~ ~~~~ ~~~~~~~~~~~~~ ~~~~~~~~ ~~~~~ beaucoup de gens — ~~~ ~~~~~ ~~~~ malentendu ~~~~~ ~~~~~~~~~-~~~~, ~~~ ~~~~~~ ~~~~ ~~~~~~~ ~~~’~~~~ ~~~~~~~~~~ ~~~~~ ~~~ ~~~~~~~~ : ~~ ~~~~~~~ ~~~ ~~~~~~~~~~~ ~~~ ~~~ ~~~~~~~~ ~~~ ~~’~~~~~~~~~~, ~~ ~~~~~~~ de mes affinités idéologiques.\nL’incident ~~~~~~ ~~~~~ ~~~~ ~~ ~~~ ~~~~~~ ~~~ ~~~ ~~~~~, ~~~~ ~~~~~ ~~~ ~~~~~ ~~~ ~~~~~~ ~~~ ~~~~~~~ ~~~~~~~~ ~~~ ~~~ ~~~~ ~~~~~~~~~ ~~~~~~~, l’esprit d’ouverture, ~~~~~ j’avoue qu’il me ~~~~ ~~~~~ ~~~ ~~~~ ~~~~~~ ~~~~~~~~ ~~~~~~~~ ~~’~~~~ ~~~~~~~ ~~~~~~ ~~~~~~~~~ ~~~~ La Pravda ~~~ ~~~~ ~~~~~~-~~~~~~-~~~~~~~~~, ~~~~ ~~~ ~~~~~~~~~ ~~ ~~~ ~~~~~~~~~~~ ~~~~~~~~~~~~ ~~~~~~~~~~~ ~~~ ~~~~ n’invite jamais que ~~~~ ~~~~~ ~~~~ ~~~~~~~~ ~~~~~~ ~~~~~. ~~~ ~~~~~~ était :\n« — ~~~~~~~~ ~~~ ~~~~ Arbeit ~~~~~~ frei ~~~ ~~~~~~~~~ ? — L’esprit d’ouverture ».\nJe ~~~~~~~~ ~~~~~~~~~~ ~~~~ ~~~, ~~~~~~~~~~~, que c’étaient deux ~~~~~~~~~ ~~~~~~~~~ ~~~ ~~~~~~~~~~~~~~ ~~~~~~~~ ~~~~~~ ~~~~ ~~~~~~~~, ~~~~~~~ ~~~~, ~~~~~~~~~~~~ ~~~, ~~~ ~~~~ ~~~~~~~~~~~ ~~~~~~~~~~ ~~~~~ ~~~ ~~~~~~~~, ~~~ ~~~~~ ~~~~~~~ ~~~ ~~~~~ ~~~ ~~~ ~~~~~~~~~~. Mes lecteurs habituels ~~~~ ~~~~~~~~~~~~~ ~~~~~~~~ ~~~ ~~~~ ~~~ ~~~~~~~~ ~~~~~, ~~’~~~~~~~ ~~~~ ~~~ ~~’~~~~ ~~~~ ~~~ ~~~~~~~~~ ~~~~~ ~~~~ ~~’~~~~~~~~ ~~~~~~ ~~~~~, ~~~ ~~~~~~~~ ~~ ~~~ ~~~~~~~~~~~~~~. ~~~~~ ~~~ internaute de passage, ~~~~~ ~~~ ~~~~~~ ~~~~~~~~~~~~~ ~~~~~~~~~~, ~~~~~~~~~, ~~’~~ ~~~~~~~~~ ~~~~~ ~~~~~ ~~~~ ~~~~~~~, ~~~ ~~~~~~~~~~~ ~~~ ~~~~~~~ ~~~~ ~~~~~~~~ ~~~~~~~, ~~~ ~~~ ~~~ ~~~~~~~ ~~~~~~~~~~~~, ~~~~ ~~~~ ~~~~~~~~~~~ incessantes au Troisième ~~~~~~. ~~~ ~~~ ~~~~ ~~~~~ ~~~~~ ~~~~ ~~~~ ~~~~~~~~~~~ ~~~ ~~~~~~~~~~ ~~~~~~ ~~~~~ ~~~~~~~~~~~~. ~~~~~~~~~~, ~~~~~ ~~~~ ~~~~~~~, ~~~~~~ ~~~~~ ~~~~~~ ~~~~~~~~~~ ~~~’~~~ ~~~ ~~~~~ ~~~~~~, ~~~~~~~~~~~~~~ ; tandis qu’en celui ~~~ ~~~~ ~~~~~~~~~ ~~~~~~~~, ~~~ ~~~~~~~~~, ~~~ ~~~~~ ~~~~~~~ ~~~ ~~~~ non lecteurs, ~~~~ ~~~~~ ~~’~~~~~~~~ ~~~~~~~~~, ~~~~~~ ~~~~~, ~~~~~~ ~~~~~~~~~~~~~ ~~~~~ ~~~~, favorables, ~~~ ~~ ~~~~~ le moins complaisantes, ambiguës.\nIl ~~’~~~ ~~~~~~~ ~~~~ ~~~~~ ~~~~~~~~~~~~~ ~~~~~~~~’~~~~ ~~~~~ ~~~~~~~~ ~~~~~~. ~~~ ~~’~~~~ ~~~~~~~ ~~~~~ ~~~~~~~~~ ~~~ ~~~~~ ~~~~~~~~~~~~, ~~~~~~~~~~~, ~~~~~~~~, ~~~~~ ~~~ ~~~~~ ~~~~~ ~~~~~~ ~~~~~ ~~~~~~~ que c’est là ~~~ ~~~~ ~~~ ~~~~~~, ~~~~~ ~~~~ ~~~~~~~~~~~~~, ~~~ ~~~~ ~~~~~~~~~ ~~~~~~~~~ ~~~ ~~~~~~~~ ~~~ ~~~~~~~ ~~~~~~ ~~~ ~~~ ~~~~~~. ~~~ ~~~~~~ ~~~~~ ~~~~~~~~~~~~~~ ~~~~~ ~~~~~ ~~~~~~~~~~ ~~~~~~ que Richard Engel, ~~~~ ~~~ ~~’~~ ~~~~~~~~~~~~~ ~~~~ ~~~ ~~~ ~~~~~, ~~~ ~~~~, ~~’~~~ ~~’~~ ~~~, ~~’~~ ~~~ ~~~~~ ~~’~~~~~~ ~~~ ~~~~ ~~~~ Le ~~~~~~ Remplacement (~~~~ ~~~~~~~~~~~ ~~~~~~~~~~~~~ ~~~~~~~ que c’était là ~~~~ ~~~~~ ~~~~~~), ~~~ ~~~~~~~~ ~~~~ ~~~~~~~~~~ ~~~ ~~~ “~~~~~~~” ~~~’~~ ~~~~~~~~ ~~~ ~~~~~~~ ~~~ ~~~~ ~~~~~~~~~~ ~~~~~~~~~~~ ~~~~~~~~~~~, ~~~~~ ~~~~ ~~~~~~~, ~~’~~~~~~~-~~-~~~, ~~~~~ ~~~~-~~~~~~. ~~~~~-~~~ ~~~ m’ont pas lu ~~~~ ~~~~~, ~~’~~~~~~~~~, ~~~ ~~~~~~~~ ~~~~~~~~~-~~~~ ~~~ ~~~ ~~~~~~ ~~~~~~~~ ~~~ ~~~ ~~~~~ ~~~~ ~~~~~~~~ ~~~ ~~~~~~~~ (~~ ~~’~~~~~~~~~~ ~~~ Tricks, ~~~~ ~~~ ~~~~~ ~~~~ ~~~~ ~~~~~~~~~ beaucoup) ? Le soupçon ~~~~~~~~, ~~~~~~~~~~, ~~~~~ ~~’~~~~~~~ ~~~ ~~~~~ ~~~~~~ ~~~~~~ ~~~ ~~~~~ ~~~~~~ ~~~ ~~~~~~~~~ ~~’~~~~~~~ ; ~~~ ~~’~~~~ ~~~~~ ~~~~~ ~~~’~~~ ~~~~~~~~, ~~~~~ ~~~ ~~~~~~~~ ~~~~ ~~~~. ~~~ ~~~ suis à son ~~~~~~ ~~~~~ ~~~ ~~~~~ ~~~~~~~~~~ ~~~’~~ ~~’~~~~~~~~ ~~~ ~~~~~~~~ ~~~ ~~~~ ~~~~~~~~~~~~ ~~~ ~~~~~~~~~~~. ~~~~ ~~~ ~~~~~~~~~~~ ~~~~~~~~~~ ~~~~~~~~~, ~~~ ~~~~ ~~’~~~~~~~~~~~ ~~~~ ~~~~~~~~~~ ~~~ ~~~~~~~~~~~~~ ~~~~~~~~~~~ aux miens, que ~~’~~~ ~~~~~~~~~ ~~~~ ~~~~~~~ ~~~~~, ~~~ ~~~~~~~~~~~ ~~~~~~~~~~ ~~~ ~~~~ ~~~~~~~~ ~~~ ~~~~~~~~ ; ~~’~~~~~~~ ~~~’~~~ ~~’~~~~~~~~~~~, ~~~~ ~~~ ~~~~~~ ~~~~ ~~~~~ ~~~~~~~, ~~~~ ~~~~~~~~~~ ~~~ ~~~ ~~~~~ pas nazi (il ~~~~~~~ ~~~~~~~~~~~ ~~~~~~~~~ ~~~ ~~~~~~~~ ~~~~~~~~ ~~’~~~~~~ ~~ ~~~~~~~ ~~~~~…) ~~~ ~~’~~~ ~~~~~~~ ~~~ ~~~ ~~~~~ ~~~ ~~~ ~~~~~ ~~~ ~~~~~~~~ ~~~~~~~~~~ ~~~~~ ~~~ ~~~~~~~~, ~~~~~ ~~~ crois être, ou ~~~~ ~~’~~~ ~~~~~, ~~~ ~~~~~ ~~~~~~~~~ ~~~~~~~~~~~ (~~~ ~~~~~ ~~~~ ~~~ ~~~~~ ~~ ~~~~ ~~~~~, ~~~~~~~~ ~~~~~ ~~~~~, ~~~ ~~~~~ ~~~~~~~~~~~ ~~~~~~~~~~~). ~~~ ~~~ ~~~~~, ~~ ~~~ grande désapprobation de ~~~~~ ~~~~~~ ~~~~~~~~~~~~~, ~~~~~~~~~~~~ ~~~~~~~~~~ ~~~ ~~~~~~~~, ~~’~~~~ ~~~~ ~~~ ~~~~~~ ~~~~ ~~~~ ~~~~~~~~~ ~~’~~~~ ~~~~ ~~~~~~ ~~~ ~~~’~~~ ~~’~~~~ ~~~~ ~~~ ~~~~~ ~~~~~~~~~~~ ~~~~~~~~~, ~~~~~~’~~ ~~~~~~~~, d’une saga de ~~’~~~~~~~~ ~~~~ ~~~~ ~~~~~ ~~’~~~~~ ~~~~~~~~ : ~~~~~~ ~~~ ~~~ ~~~~~~~~~~~~~~, ~~~~~~ ~~~ ~~’~~~~~~~~~~~~~~~~~~, ~~~~~~ ~~~ ~~~ ~~~~~~~~~~~~~~~~ ~~~~~~~~~~~~ ~~~ ~~’~~~~~~. ~~~~~~~~~~ ~~~ ~~~ ~~~~~ ~~~~~ ~~~ ~~~~~~~~~ : tout ce que ~~~~~~~~~~~ ~~~~ ~~~~-~~~~~~~~~, ~~~~ ~~~~~ ~~~~ ~~~~ ~~~~~ ~~~~~~~-~~~~~~-~~~~-~~~~~ ~~~~~ ~~~~~ ~~~ ~~~~~ ~~~ ~~’~~~~~~~~~, ~~’~~~~ ~~~~ ~~~ ~~~~~ ~~~~~~~~~~~~ ~~~~~~~~~~ ~~~ ~~~~~~~~, ~~~ ~~ ~~~ ~~~~~~~~ Guerre mondiale. L’épaisseur ~~~ ~~~~~~~~~~~, ~~~ ~~~ ~~~~~~~, ~~~ ~~~~~ ~~~~~ ~~~ ~~~~~, ~~~~~~~~~~~ ~~~~~~~~~~~, ~~~~~~~~~ ~~~~~~.\nvoir l’entrée du mardi 23 juillet 2019 et ses 2 images dans Le Jour ni l’Heure


achuiñ - Wikeriadur\nachuiñ /aˈʃyːĩ/ verb kreñv eeun (anv-gwan-verb : achuet) (displegadur)\nEdo Mari oc'h achui he c'homz, pa glefcheur trouz er porz. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 261.)\nTraïnan a reas kement ha ken bihan ma arrujont en Plouvor pa oa an oferenn oc'h achui. — (Erwan ar Moal, Pipi Gonto, Kemper, 1925, p. 63.)\nRed e vo achuï al labour a-raog ma vo noz. — (Jules Gros, Le trésor du breton parlé Deuxième Partie, 1970, p. 12.)\nHa setu ar veilhadeg oc'h achuiñ. — (Erwan Berthou, En bro Dreger a-dreuz parkoù, Mouladurioù Hor Yezh, 1985, p. 86.)\n"Kemer da amzer," eme Laou en ur dostaat. "An diwezhañ oas d'arruout ; gant-se, na pa ves an diwezhañ oc'h achuiñ... " — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 51.)\n′M-eus ket nezet c'hoaz\nMa c'hanellad neud.\nBez' am-eus un hirad,\nBez' am-eus ur berrad,\n'Vid achuiñ ma c'hanellad. — (Jules Gros, Le trésor du breton parlé Troisième Partie, 1974, p. 380.)\n↑ Skrivet "echuiñ" en doare embannet gant Al Liamm e 1977...\ngalleg : achever (fr) , finir (fr) , (se) terminer (fr)\nAdtapet diwar « https://br.wiktionary.org/w/index.php?title=achuiñ&oldid=265858 »\nKemmoù diwezhañ degaset d'ar bajenn-mañ d'an 28 Meu 2018, da 15:20.


Ai‘ta! » Koulzad “brezhonekaat da banell” !\nKoulzad “brezhonekaat da banell” !\nE 2010 e oa bet skignet ul levrig anvet “Ar panellerezh-hent divyezhek” (reolennoù, teknikoù, skouerioù) get Ofis ar brezhoneg d’an holl gumunioù o doa sinet ar garta ” Ya d’ar brezhoneg” ha d’an departamantoù.\nMeneget e oa e-barzh an teul-mañ penaos lakaat divyezhek ar panelloù-polis pe c’hoazh ar panelloù da c’hortoz (skouerioù pajennoù al levrig dindan).\n6 bloaz goude, e-touez ar 185 kumun o deus sinet ar garta “Ya d’ar brezhoneg” n’eus nemet 3 c’humun o deus divizet monet war an hent-se e Breizh a-bezh !\nDaoust m’emañ divyezhek seurt panelloù er rannvroioù all en Europa ma vez doujet da vat ouzh ar yezhoù bihanniver (Euskadi, Bro Gembre..), emañ Yann pell eus e gazeg e Breizh ! Moian zo muzuliñ get seurt traoù, ne ya ket war-raok a-walc’h an traoù evit ar yezh e Breizh ! Peadra da vout ankeniet da vat evit he dazont !\nSeblant e vez gwelet ar panellerezh heñchañ war an hentoù a-wezhoù get an dilennidi o-unan evel un dra foklorel mat da gaout evit an douristed o foetañ bro ! Met arabat mont re bell memestra en ur implij da vat ar yezh er vuhez pemdeziek ! Diskouez a ra pegen bresk eo statud hor yezh hiziv an deiz hep lezenn na framm lezennel evit he gwareziñ !\nGervel a reomp pep breton ha bretonez d’ober un draig evit ar yezh ha brezhonekaat ur banell !\nLañset eo bet ur rummad a begsunioù nevez gant ar panelloù polis ‘vez kavet ar muiañ : ” Lezit da dremen”.\nTu vo dindan berr da brenañ en linenn ar pegsunioù-se.\nE c’hellit o zapout diouzhtu en ur gas ur postel d’ar strollad.\n« Sevel klemm a ra an SNCF a-enep strollad Ai’ta !\nRannvro : evit ur politikerezh yezh nevezaet ha kreñvaet »